Senedd Cymru

Y Pwyllgor Iechyd a Gofal Cymdeithasol

Deddf Lefelau Staff Nyrsio (Cymru) 2016: craffu ar ôl deddfu: ymgynghoriad

11 Mai – 6 Gorffennaf 2023

1. Paratowyd y ddogfen hon yn Microsoft Word. Mae dogfen eglurhaol ar gael yn [**fformat Microsoft Word**](https://senedd.cymru/media/uhlh01ea/opsiynau-hygerchedd-word.docx) os oes angen unrhyw gymorth arnoch o ran defnyddio'r opsiwn 'Read aloud', neu o ran newid lliw cefndir y dudalen, maint y testun neu liw y testun.

# Cyflwyniad

Mae'r [**Pwyllgor Iechyd a Gofal Cymdeithasol**](https://senedd.cymru/seneddiechyd) yn cynnal ymchwiliad er mwyn gwneud gwaith craffu ar ôl ddeddfu ar [**Ddeddf Lefelau Staff Nyrsio (Cymru) 2016**](https://busnes.senedd.cymru/mgIssueHistoryHome.aspx?IId=11778) (“y Ddeddf”).

Mae rhagor o wybodaeth am y Ddeddf ar gael yn rhan olaf y ddogfen hon.

# Cylch gorchwyl

Bydd y Pwyllgor yn ystyried:

* Gweithrediad ac effeithiolrwydd y Ddeddf hyd yn hyn, gan gynnwys ei heffaith ar ganlyniadau cleifion, ei heffaith ar y broses o recriwtio a chadw nyrsys, a’r rhwystrau sy’n bodoli o ran cydymffurfio â’r ddeddfwriaeth.
* Y camau gweithredu pellach y mae eu hangen i sicrhau cyflenwad cynaliadwy o staff nyrsio, a hynny er mwyn diwallu anghenion cleifion a gofynion y ddeddfwriaeth wrth symud ymlaen.
* Y cynnydd sy’n cael ei wneud o ran datblygu’r sylfaen dystiolaeth i ymestyn y Ddeddf i leoliadau pellach.
* I ba raddau y mae’r Ddeddf yn addas ar gyfer y dyfodol, ac i ba raddau y bydd yn cyfrannu at sicrhau bod gan GIG Cymru y gweithlu sydd ei angen arno yn y dyfodol i ddarparu gofal effeithiol sy’n canolbwyntio ar y claf ac sy’n diwallu anghenion pob grŵp poblogaeth.

Mae croeso i chi roi barn ar unrhyw un o'r materion hyn neu bob un ohonynt.

# Sut i rannu eich barn

## Casglu tystiolaeth

Rydym am sicrhau bod ein gwaith yn cael ei lywio gan brofiadau, anghenion a safbwyntiau sy'n adlewyrchu’r amrywiaeth o bobl a chymunedau y mae'r materion hyn yn effeithio arnynt.

Rydym yn annog unrhyw un sydd ag arbenigedd neu brofiad o'r materion hyn i rannu eich safbwyntiau, gan wybod yn iawn y bydd eich barn yn cael ei chroesawu a'i gwerthfawrogi.

Y dyddiad cau ar gyfer cyflwyno tystiolaeth yw **dydd Iau 6 Gorffennaf 2023**.

### Ynghyd â'ch cyflwyniad, dylech ddarparu'r wybodaeth a ganlyn:

* Eich enw a’ch manylion cyswllt fel y person neu’r sefydliad sy’n cyflwyno’r dystiolaeth.
* A yw eich tystiolaeth yn cael ei chyflwyno gan unigolyn neu ar ran sefydliad.
* Os ydych yn cyflwyno tystiolaeth fel unigolyn, cadarnhad eich bod dros 18 mlwydd oed.
* Os ydych o dan 13 mlwydd oed, cytundeb eich rhiant neu warcheidwad y gallwch gymryd rhan (gellir darparu hyn drwy e-bost).
* Cadarnhad ynghylch a fyddai'n well gennych i’ch enw beidio â chael ei gyhoeddi ochr yn ochr â'ch tystiolaeth (ni fydd enwau unigolion o dan 18 oed yn cael eu cyhoeddi).
* Cadarnhad ynghylch a hoffech i’r Pwyllgor drin eich holl dystiolaeth ysgrifenedig, neu unrhyw ran ohoni, yn gyfrinachol, gyda rhesymau dros y cais.
* Os ydych wedi cyfeirio at drydydd parti yn eich tystiolaeth, er enghraifft rhiant, priod neu berthynas, cadarnhad eu bod wedi cytuno y gallwch rannu gwybodaeth y gellir ei defnyddio i'w hadnabod a'u bod yn deall y caiff ei chyhoeddi.

## Sut i rannu eich barn

Gallwch gyflwyno eich tystiolaeth yn electronig drwy anfon neges e-bost at **SeneddIechyd@Senedd.Cymru**, neu ei hanfon drwy'r post at y Pwyllgor Iechyd a Gofal Cymdeithasol, Senedd Cymru, Caerdydd, CF99 1SN.

## Darparu tystiolaeth ysgrifenedig

Mae gan y Senedd ddwy iaith swyddogol, sef Cymraeg a Saesneg.

Yn unol â [**Chynllun Ieithoedd Swyddogol y Senedd**](https://senedd.cymru/comisiwn/polisi-comisiwn-y-senedd/ieithoedd-swyddogol/), mae’r Pwyllgor yn croesawu cyfraniadau yn y naill neu’r llall o’n hieithoedd swyddogol, neu’r ddwy, a gofynnwn i sefydliadau sy’n ddarostyngedig i Safonau’r Gymraeg neu gynlluniau iaith Gymraeg ymateb yn unol â’u rhwymedigaethau eu hunain. Rhowch wybod i’r Pwyllgor wrth gyflwyno ymatebion os ydych yn bwriadu darparu cyfieithiad yn ddiweddarach.

Gweler y [**canllawiau i’r rhai sy’n darparu tystiolaeth ar gyfer pwyllgorau**](https://senedd.cymru/busnes-y-senedd/pwyllgorau/cymryd-rhan-mewn-pwyllgor/).

## Datgelu gwybodaeth

Gwnewch yn siŵr eich bod yn darllen polisi’r Senedd ar [**ddatgelu gwybodaeth**](https://senedd.cymru/cymorth/preifatrwydd/hysbysiad-preifatrwydd-pwyllgorau-r-senedd/)cyn cyflwyno gwybodaeth i’r Pwyllgor.

# Gwybodaeth am y Ddeddf

## Trosolwg

Yn 2016, pasiodd Cymru [**Ddeddf Lefelau Staff Nyrsio (Cymru) 2016**](https://busnes.senedd.cymru/mgIssueHistoryHome.aspx?IId=11778). Cymru oedd y wlad gyntaf yn Ewrop i gydnabod—mewn deddfwriaeth—y cysylltiad rhwng niferoedd staff nyrsio, y cymysgedd sgiliau yn eu plith, a chanlyniadau cleifion.

Cafodd y ddeddfwriaeth hon ei hysgogi gan bryderon am fethiannau mewn gofal nyrsio yn y DU, gan gynnwys yr [**adroddiad a gyhoeddwyd ynghylch yr ymchwiliad cyhoeddus i Ymddiriedolaeth Sefydledig GIG Canol Swydd Stafford,**](https://www.gov.uk/government/publications/report-of-the-mid-staffordshire-nhs-foundation-trust-public-inquiry) ac yng Nghymru, yr [**adroddiad ‘Ymddiried mewn Gofal’**](https://www.llyw.cymru/ymddiried-mewn-gofal-adolygiad-annibynnol-o-ysbyty-tywysoges-cymru-ac-ysbyty-castell-nedd-port), a oedd yn ymdrin ag ansawdd a diogelwch cleifion yn Ysbyty Tywysoges Cymru ac Ysbyty Castell-nedd Port Talbot.

Roedd y ddeddfwriaeth, a gyflwynwyd fel Bil Aelod gan Kirsty Williams AC, yn ceisio sicrhau bod lefelau staff nyrsio o fewn GIG Cymru yn ddigonol i ddarparu gofal nyrsio diogel, effeithiol o safon i gleifion drwy'r amser.

Yn gychwynnol, roedd y Ddeddf yn gosod gofyniad ar fyrddau iechyd i gyfrifo a chynnal lefelau staff nyrsio priodol ar wardiau meddygol a llawfeddygol acíwt i oedolion mewn ysbytai. Drwy gydol y broses o ddatblygu’r ddeddfwriaeth, a’i hynt drwy’r Senedd, roedd bwriad clir i sicrhau bod y gofyniad hwn (y cyfeirir ato yn gyffredinol fel adran 25B) yn cael ei ymestyn i leoliadau gofal iechyd eraill yn y dyfodol. Ers mis Hydref 2021, mae hefyd wedi bod yn berthnasol i wardiau pediatrig.

## Prif elfennau

Mewnosododd y Ddeddf yr adrannau newydd a ganlyn yn [**Neddf GIG Cymru (Cymru)** **2006**](https://www.legislation.gov.uk/ukpga/2006/42/contents) (cyfeirir at y prif ddyletswyddau’n aml yn ôl rhif yr adrannau hyn):

* **25A** Dyletswydd gyffredinol ar fyrddau iechyd lleol ac Ymddiriedolaethau'r GIG i roi sylw i'r pwysigrwydd o sicrhau lefel briodol o staff nyrsio ym mhob lleoliad. Mae hyn hefyd yn berthnasol pan fo byrddau iechyd yn comisiynu gwasanaethau gan drydydd parti. Daeth y ddyletswydd hon i rym ym mis Ebrill 2017.
* **25B** Dyletswydd i gyfrifo a chynnal lefelau staff nyrsio mewn lleoliadau penodedig (diffinnir ‘nurse staffing level’ yn y Ddeddf fel “the number of nurses appropriate to provide care to patients that meets all reasonable requirements in that situation” (“nifer y nyrsys sy’n briodol i ddarparu gofal i gleifion sy’n bodloni’r holl ofynion rhesymol yn y sefyllfa honno”)). Yng nghyd-destun wardiau meddygol a llawfeddygol acíwt i oedolion, daeth hyn i rym ym mis Ebrill 2018. Ers mis Hydref 2021, mae hefyd wedi bod yn berthnasol i wardiau pediatrig i gleifion mewnol. Mae’r adran hon hefyd yn darparu ar gyfer ymestyn y ddyletswydd i leoliadau eraill.
* **25C** Mae’r adran hon yn nodi sut y dylid cyfrifo lefelau staff nyrsio.
* **25D** Mae’r adran hon yn ei gwneud yn ofynnol i Lywodraeth Cymru gyhoeddi [**canllawiau statudol**](https://www.llyw.cymru/deddf-lefelau-staff-nyrsio-cymru-2016-hawlfraint-y-goron-2021-canllawiau-statudol-fersiwn-2-html) i fyrddau/ymddiriedolaethau iechyd ar eu dyletswyddau o dan 25B a 25C.
* **25E** Mae gofyn i fyrddau iechyd (ac ymddiriedolaethau, pan fo’n berthnasol) baratoi adroddiad i Lywodraeth Cymru yn dangos sut y maent yn cydymffurfio ag adran 25B ar ôl cyfnod o dair blynedd. Yn dilyn hynny, rhaid i Lywodraeth Cymru gyhoeddi adroddiad cryno. Cafodd [**yr adroddiad cryno cyntaf**](https://www.llyw.cymru/deddf-lefelau-staff-nyrsio-cymru-2016-adroddiadau-lefelau-staff-nyrsio-2018-i-2021), ar gyfer y cyfnod rhwng mis Ebrill 2018 a mis Ebrill 2021, ei gyhoeddi ym mis Rhagfyr 2021.